‘હીરોપંતી’ હરિયાણા નામના ભારતના એવા પ્રદેશની વાર્તા છે જ્યાં કાંઈ પણ કરો તો ચાલે, પણ પ્રેમ કરો તો ત્રીજું વિશ્વયુદ્ધ ફાટી નીકળે. તોય ત્યાંના એક માથાભારે ચૌધરી સૂરજ સિંહ (પ્રકાશરાજ)ની દીકરી રશ્મિ પ્રેમમાં પડે છે અને બરાબર લગ્નના દિવસે પોતાના પ્રેમી સાથે ભાગી છૂટે છે. ચૌધરીના મોભાદાર પરિવારમાં એક એન્કાઉન્ટર-સ્પેશ્યલિસ્ટ, એક બાઉન્સર-સપ્લાયર, પોતાની જ પૅરૅલલ આર્મી ચલાવતો ફાટેલ મગજનો ગગો વગેરે બાવડેબાજ માથાભારે લોકોનો કાફલો ભર્યો છે. અરે, ખુદ ચૌધરીસાહેબનો બાયોડેટા કહે છે કે એક વાર તેમણે એક રાતમાં ૧૮ લોકોને ઠાર મારેલા. આ કાફલો ભાગેલી દીકરી અને તેના પ્રેમીને શોધવા નીકળે છે. તેઓ ક્યાં હશે એની તેના પ્રેમીના દોસ્તારોને જરૂર ખબર હશે એમ માનીને તાઉની સેના દોસ્તારોને કિડનૅપ કરીને પોતાના ગાંવમાં પૂરી રાખે છે. એ સેનામાં એક છે બબલુ (ટાઇગર શ્રોફ) જે વાઘની જેમ તરાપ મારે છે, સિક્સ-પૅક ઍબ્સ ધરાવે છે અને (ઍક્ટિંગની જેમ) તેને કોઈનાથી ડરતાં આવડતું નથી.